༈ །།རྗེ་བླ་མ་ལ་བསྟོད་པ།། ༄། །སྭསྟི། ཆོས་ཀུན་ཀུན་ལ་ལེགས་པར་འདོམས་པའི་གསུང་། །མཆོག་དགའ་དགའ་བཞིའི་རྩེ་མོར་སོན་པའི་ཐུགས། །བློ་བཟང་བཟང་པོའི་ལམ་དུ་འཁྲིད་པའི་སྐུ། །སྙན་གྲགས་གྲགས་པའི་དབང་ཕྱུག་མང་པོའི་མགོན། །ཟབ་ཅིང་རྒྱ་ཆེའི་ཆོས་ཀུན་ཁྱོད་ཀྱིས་བཤད། །ཟག་མེད་དགའ་བཞིའི་ངང་ལ་མཉམ་པར་གཞག །ཕྲིན་ལས་བཟང་པོས་དོན་མཐུན་སློབ་མའི་ཚོགས། །སྨིན་ཞིང་གྲོལ་མཛད་བརྩེ་ཆེན་ཆོས་ཀྱི་རྗེ། །འཆད་པའི་དབྱངས་ཀྱིས་རྒན་པོར་རློམ་བྱེད་པ། །ཕལ་ཆེར་བྱིས་པའི་བློ་གྲོས་ལྟར་བྱེད་ཅིང་། །ལུང་དང་རིགས་པས་རྩོད་པའི་ཁྱུ་མཆོག་ཏུ། །མངོན་པར་རློམ་པའི་གཞུང་ལུགས་མུན་པར་བྱ། །ཚིག་ཉུང་དོན་མང་སྡེབ་ལེགས་ལྡན་པ་ཡིས། །གོང་མའི་དགོངས་པ་སྐོང་མཛད་གཞུང་རྩོམ་མཁན། །དེ་ཕྱིར་ཁྱོད་ཀྱི་འཆད་རྩོད་རྩོམ་པ་ལ། །བསྟིང་ཚིག་སྨྲ་བྱེད་དེ་དག་བྱིས་པའི་ཚུལ། །གང་ཁྱོད་མཁས་བཙུན་བཟང་པོའི་ཁྲིར་འཁོད་ནས། །འཆད་རྩོད་རྩོམ་པའི་ཆོས་ལ་ཐོགས་མེད་པའི། །ཕྲིན་ལས་བཟང་པོའི་ཉི་མ་ས་ཆེན་གསུམ། །གསལ་བར་བྱས་ལ་སུ་ཞིག་འགྲན་པར་སེམས། །ཁྱོད་ཀྱི་ནང་དོན་མཁྱེན་པའི་ཉིན་བྱེད་ནི། །ཐ་སྙད་གཞུང་བརྒྱའི་མདངས་ཀྱིས་སྤྲས་པ་ན། །མཁས་པར་རློམ་པའི་རྒྱུ་སྐར་ཕལ་ཆེར་བས། །དྲེགས་པའི་འོད་བརྒྱ་མགྱོགས་པར་བཏང་མིན་ནམ། །ཁྱོད་ཀྱི་སྐུ་གསུང་བཙུན་པ་འཆར་ཀའི་མདངས། །ཐུབ་བསྟན་ཤར་རིའི་ཕྲག་པ་ལ་ཞོན་ཚེ། །བཙུན་པོར་རློམ་པའི་པ་སངས་རྗེས་འབྲང་བཅས། །མ་ལུས་རྡོལ་བ་བཞིན་དུ་བྱས་མིན་ནམ། །ཀུན་སྤྱོད་རབ་གཙང་ལི་ཁྲིའི་མདངས་གསལ་བ། །གསུང་དབྱངས་འཆར་ཀའི་འོད་དང་ལྷན་ཅིག་ཏུ། །བློ་བཟང་ལ་ལའི་དཔལ་དུ་ཤར་བ་ན། །མང་པོའི་ཀུན་སྤྱོད་རྨེ་བར་བྱས་མིན་ནམ། །རང་གཞན་གཞུང་བརྒྱའི་རོལ་མོ་མཁན་ཁྱོད་ཀྱིས། །ལུང་དང་རིགས་པའི་རྒྱལ་རྔ་བརྡུངས་པ་ན། །བདུད་ཀྱི་གསང་ཚིག་རོལ་མོར་བྱེད་པ་ཡི། །ཕྱི་རྒོལ་དྲེགས་པའི་སྨྲ་བ་བཅད་མིན་ནམ། །འཇམ་དབྱངས་ཆོས་ཀྱི་གདུང་འཛིན་ས་སྐྱ་པའི། །དགོངས་དོན་གསལ་བའི་ལེགས་བཤད་དངུལ་དཀར་གྱི། །མེ་ལོང་བསྟར་བ་གང་འདིར་བསྟན་པ་ན། །ལ་ལའི་རང་གཟུགས་གསལ་བར་ཤར་མིན་ནམ། །ཁྱོད་ཀྱི་བྱང་ཆུབ་སེམས་ཀྱི་ངང་ཚུལ་གྱིས། །ལྷུན་གྲུབ་རྒྱུན་མི་ཆད་པའི་ཕྲིན་ལས་ལ། །འགོང་འདོད་གཞན་གྱི་བཟང་པོའི་བརྟུལ་ཞུགས་ནི། །བརྩེ་ཆེན་ཁྱོད་ཀྱིས་ལན་བརྒྱར་བརྒལ་མིན་ནམ། །ཆོས་ཚུལ་རེ་རེའི་དེ་ཉིད་གསུངས་པ་ན། །བསྡུས་པའི་དོན་གྱིས་ངེས་པ་མྱུར་བསྐྱེད་ཅིང་། །དགོས་པའི་དོན་གྱིས་དད་པ་འདྲེན་བྱས་ནས། །བརྒལ་ལན་རྒྱས་པས་ལུགས་གཞན་མཐའ་བསལ་ཏེ། །ཚིག་དོན་གསལ་བར་འཆད་པ་ཁྱོད་ཀྱི་ལུགས། །ལུང་དང་རིགས་པའི་གནད་རྣམས་ངེས་མཛད་ནས། །གཞན་དང་མི་མཐུན་གཙོ་བོར་བྱེད་པ་ཡི། །རང་བཟོ་མཁན་པོའི་གཞུང་གི་རྗེས་འཇུག་པའི། །འཁྱོག་པོའི་བློ་གྲོས་སྲོང་བ་ཁྱོད་ཁོ་ན། །ཁས་བླངས་གཏན་ཚིགས་མི་མཐུན་ཕྱོགས་དག་ལ། །འགོག་པའི་ཚད་མ་ངེས་པར་བསམ་བྱས་ནས། །ཐལ་བའི་ཆོས་ལ་ལུང་དང་རིགས་པ་ཡི། །བསལ་བ་སྟོན་པ་ཁྱོད་ཀྱི་རྩོད་པའི་ཚུལ། །རྩོད་པའི་ཁྱུ་མཆོག་གཞན་ལ་འདི་ཡོད་དམ། །དེ་ཕྱིར་ལྗོངས་འདིར་བླ་མེད་ཐེག་པ་ལ། །འདོད་ལྷའི་ཞགས་པས་བཅིངས་པའི་གཞུང་ལུགས་ནི། །ངེས་པར་བསྙིལ་བའི་བཀའ་དྲིན་ཁྱོད་ཀྱིས་མཛད། །དེ་ལྟར་ཁྱོད་ཀྱི་མཁས་བཙུན་བཟང་པོ་དང་། །འཆད་རྩོད་རྩོམ་པའི་ཚུལ་ལ་དད་བྱས་ནས། །རྙོག་བྲལ་ངག་གིས་བསྟོད་པའི་དགེ་བ་ཡིས། །ཁྱོད་བཞིན་བསྟན་པ་འཛིན་པའི་དཔལ་གྱུར་ཅིག །མཁས་བཙུན་བཟང་པོས་རང་རྒྱུད་སྨིན་བྱས་ནས། །འཆད་རྩོད་རྩོམ་པས་གཞན་རྒྱུད་གྲོལ་བྱས་ཏེ། །བདག་དང་དོན་མཐུན་སློབ་མའི་ཚོགས་རྣམས་ཀུན། །ཆོས་ཀྱི་རྒྱལ་པོའི་ཁྲི་ལ་འཁོད་གྱུར་ཅིག །ཅེས་རྗེ་བཙུན་བླ་མ་ལ་མཁས་བཙུན་བཟང་གསུམ་དང་། འཆད་རྩོད་རྩོམ་གསུམ་གྱི་སྒོ་ནས་བསྟོད་པ། དད་པའི་ཤིང་རྟ་འདྲེན་བྱེད་ཅེས་བྱ་བ་འདི་ནི། རྗེ་བཙུན་དེ་ཉིད་ཀྱི་ཞབས་རྡུལ་སྤྱི་བོས་བླངས་ཤིང་། སྡོམ་པ་གསུམ་གྱི་བཀའ་དྲིན་ཉེ་བར་ཐོབ་པ། དཔལ་ཤཱཀྱ་མཆོག་ལྡན་དྲི་མེད་ལེགས་པའི་བློས་སྦྱར་བ་ཡིན་ནོ།། །།མངྒ་ལཾ།།